钦定古今图书集成/理学汇编/文学典/第085卷 > 蔡珪
## 钦定古今图书集成/理学汇编/文学典/第085卷 > 蔡珪

按《金史文艺传》：“松年子珪，字正甫，中进士第，不求调，
久乃除澄州军事判官，迁三河主簿。丁父忧，起复翰
林修撰，同知制诰。在职八年，改户部员外郎，兼太常
丞。珪号为辨博，凡朝廷制度损益，珪为编类详定，检
讨删定官。初，两燕王墓旧在中都东城外，海陵广京
城围，墓在东城内。前尝有盗发其墓，大定九年，诏改”
葬于城外。俗传六国时燕王及太子丹之葬及启圹，
其东墓之柩，题其端曰“燕灵王旧。”“旧”，古柩字通用，乃
西汉高祖子刘建葬也。其西墓，盖燕康王刘嘉之葬
也。珪作《两燕王墓辩》，据葬制名物，款刻甚详。安国军
节度判官高元鼎，坐监临奸事，求援于太常博士田
居实、大理司直吴长行、吏部主事高震亨、大理评事
王元忠，震亨以属鞫问官御史台典事李仲柔，仲柔
发之。珪与刑部员外郎王修、宛平主簿任询、前卫州
防御判官阎恕、承事郎高复亨、文林郎翟询、敦武校
尉王景晞、进义校尉任师望坐与居实等转相传教，
或令元鼎逃避，居实长行，震亨、元忠各杖八十，修、珪、
询、恕、复亨、翟询各笞四十，景晞、师望各徒二年，官赎
外并的决。久之，除河东北路转运副使，复入为修撰迁礼部郎中，封真定县男。珪已得风疾，失音不能言，
乃除潍州刺史。同辈已奏谢，珪独不能入见。世宗以
让右丞唐括安礼、参政王蔚曰：“卿等阅书史，亦有不
能言之人可以从政者乎？”又谓中丞刘仲诲曰：“蔡珪
风疾，不能奏谢，卿等何不紏之？人言卿等相为党蔽，
今果然邪？”珪乃致仕，寻卒。珪之文有《补正水经》五篇，
合沈约、萧子显、魏收《宋》《齐》《北魏志》，作《南北史志》三十
卷，《续金石遗文跋尾》十卷，《晋阳志》十二卷，《文集》五十
五卷，《补正水经》《晋阳志》文集今存，馀皆亡。